
Potenciális evapotranszspirációs modellek alkalmazhatóságának vizsgálata Magyarországon

A hidrometeorológia egyik legnagyobb kihívást jelentő problémája a potenciális evapotranszspiráció (PET) számszerűsítése. Ugyanakkor a PET-értékek és trendek megértése rendkívül fontos információkat hordozhat egy terület aszályérzékenységéről. A 2010 és 2022 közötti meteorológiai adatokat felhasználva 19 PET-modell teljesítményét elemeztem Magyarországra vonatkozóan, majd azonosítottam és rangsoroltam a legalkalmasabbakat. A PET-értékeket 16 meteorológiai állomás tekintetében számoltam ki különböző modellek segítségével, majd hat különböző statisztikai mutató alapján rangsoroltam őket. Összehasonlítási alapként a legközelebbi kádpárolgásmérő állomás adatait és a HungaroMet által kiszámított FAO Penman-Monteith (FAO-PM) értékeket használtam. A modellek teljesítményét 1-120 pont közötti skálán értékeltem. Eredményeink azt mutatták, hogy a hőmérséklet-alapú Oudin-modell teljesítménye volt a legjobb, de általánosságban a sugárzás-alapú modellek mutatkoztak a legmegbízhatóbbnak. Az adatok területi eloszlása azt mutatja, hogy a PET-modellek teljesítménye az ország keleti és nyugati szélein némileg gyengébb, mint a középső területeken. Az eredmények rávilágítottak, hogy adathiányos esetekben a megbízható és széles körben elterjedt, de rendkívül magas bemeneti adatigényű FAO-PM modell jelentősebb pontosságvesztés nélkül helyettesíthető alacsonyabb bemeneti adatigényű modellekkel. Az eredmények elsősorban a Magyarországéhoz hasonló szubhumid kontinentális éghajlaton alkalmazhatók.



